
Arvamuse esitamine maksuvaldkonna direktiivide ettepanekute kohta

Lugupeetud Erle Kõomets!

Eesti Kaubandus-Tööstuskoda (edaspidi: Kaubanduskoda) tänab Rahandusministeeriumit võimaluse eest avaldada arvamust maksuvaldkonna direktiivide ettepaneku kohta. Järgnevalt esitame oma kommentaarid ja ettepanekud maksuvaldkonna direktiivide ettepanekute kohta.

1. Digiplatvormide aruandluse lävendite muutmine
Maksustamisalase halduskoostöö direktiivi uuestisõnastamise ettepaneku Lisa V, jagu I punktiga B.4 kaotatakse lävend digiplatvormi kaudu kaupade müügi aruandluskohustuse juures kehtiva 30 tehingu suurune tehingute arvu lävend ning tõstetakse rahaline lävend 2000 eurolt 3000 euroni. 
Leiame, et see muudatus vähendab aruandluskohustust juhuslike ja väiksemahuliste müüjate jaoks ning toetab ringmajandust, samal ajal kui maksuhaldur saab keskenduda oma järelevalveressurssidega olulisematele juhtumitele. Rahalise lävendi tõstmine 3000 euroni koos tehingute arvu lävendi kaotamisega on selgem ja lihtsamini rakendatav kriteerium, mis vähendab nii platvormide kui ka maksuhalduri töökoormust ega jäta kõrvale tegelikult majandustegevusega tegelevaid müüjaid.
Kaubanduskoja seisukoht:
Toetame digiplatvormide aruandluse lävendite muutmist.

2. Tsentraliseeritud maksukohustuslase numbri (TIN) kontrollsüsteem
Maksustamisalase halduskoostöö direktiivi uuestisõnastamise ettepaneku artikkel 36 näeb ette Komisjoni loodud digitaalse tööriista, mille abil saab kontrollida maksukohustuslase numbri (TIN) õigsust. Tööriista kasutamine on maksuhaldurile kohustuslik, kuid on vabatahtlik aruandekohustuslasele, näiteks pangale või kindlustusandjale. 
Kaubanduskoda toetab TINi kontrollimist võimaldava tööriista kasutuselevõttu kui lihtsustamisvahendit, mis suudab vähendada nõuete täitmisega seotud kulusid. Kui TIN on tööriista kaudu kinnitatud, piisab aruandes edaspidi vaid nime ja kinnitatud TINi esitamisest, ilma täiendavat tuvastavat infot kogumata ja esitamata. Seega väheneb ettevõtjate jaoks halduskoormus ning paraneb andmekvaliteet, kuna liikmesriikide vahel vahetatav info põhineb üha suuremas ulatuses juba kontrollitud ja usaldusväärsetel andmetel, mis vähendab ka hilisemate paranduste ja järelepärimiste vajadust.
Kaubanduskoja seisukoht:
Toetame TINi tööriista kasutuselevõttu.

3. Vahendaja piiriülese skeemi aruande esitamise tähtaja pikendamine
Maksustamisalase halduskoostöö direktiivi uuestisõnastamise ettepaneku artikliga 8 pikendatakse vahendaja aruandlustähtaeg 90 päevale ning tähtaeg hakkab kulgema üksnes hetkest, mil on astutud esimene samm skeemi rakendamise suunas. Kehtiva õiguse kohaselt on aruandlustähtaeg 30 päeva ning see hakkab kulgema varaseimast kolmest võimalikust hetkest: kas kuupäevast, mil aruantav piiriülene skeem tehakse asjaomasele maksumaksjale rakendamiseks kättesaadavaks või kui see on asjaomase maksumaksja poolseks rakendamiseks valmis või kui asjaomane maksumaksja on teinud esimese sammu selle rakendamisel, olenevalt sellest, mis leiab aset esimesena.
Leiame, et tähtaja pikendamine lihtsustab tähtaja arvutamist, kuna kaob vajadus hinnata kolme erinevat kriteeriumi, ning annab vahendajatele oluliselt rohkem aega aruande põhjalikuks ja korrektseks koostamiseks. Uus, üheselt mõistetav käivitav sündmus ja pikem tähtaeg võimaldavad vahendajatel koguda ja kontrollida kogu vajaliku info enne aruande esitamist, mis peaks parandama nii aruannete kvaliteeti kui ka vähendama vahendajatele langevat halduskoormust.
Kaubanduskoja seisukoht:
Toetame vahendaja piiriülese skeemi aruande esitamise tähtaja pikendamist.

4. Väikeste ja keskmise suurusega ettevõtete erand piiriüleste maksuskeemide aruandluskohustusest
Maksustamisalase halduskoostöö direktiivi uuestisõnastamise ettepanekuga muudetakse  maksustamisalase halduskoostöö direktiivi artiklit 3, millega vabastatakse piiriüleste maksuskeemide aruandluskohustusest (DAC6) üksnes globaalse miinimummaksu kohaldamisalasse kuuluvad kontsernid ehk kontsernid, mille konsolideeritud aastakäive on vähemalt 750 miljonit eurot.
VKEd jäävad seega jätkuvalt aruandluskohustuse alla, mis säilitab ebaproportsionaalselt suure halduskoormuse. Kuna Tax Omnibus ettepanekus on VKEdele juba ette nähtud sarnane erand välismaise kontrollitava äriühingu reeglite osas, saaks samasugust lähenemist rakendada ka DAC6 aruandluskohustuse puhul.
Kaubanduskoja ettepanek:
Palume hinnata võimalust kehtestada väikeste ja keskmise suurusega ettevõtjate jaoks erand või lihtsustatud aruandlusrežiim DAC6 aruandluskohustusest, analoogselt Tax Omnibusiga kavandatava VKEde erandiga välismaise kontrollitava äriühingu reeglitest.

Loodame, et peate võimalikuks Kaubanduskoja kommentaare ja ettepanekuid arvesse võtta.

Lugupidamisega

/allkirjastatud digitaalselt/
Mait Palts
Eesti Kaubandus-Tööstuskoja peadirektor

